בלי להתהדר בכוכבי מישלן, עם הרבה תעוזה ישראלית ובחצי מחיר מהמתחרות המפורסמות מהבירה האנגלית: מסעדת פַּלוֹמַר ("The Palomar"), האחות הלונדונית של " מחניודה " הירושלמית, זכתה בפרס הגדול של פרסי האוכל האנגליים של המגזין הנחשב "GQ" והוכתרה היום כמסעדת השנה של בריטניה.

"השורט ליסט שלנו, הרשימה המקוצרת של המיטב שבמיטב שיש לסצינה הקולינרית באנגליה להציע", הכריז דילן ג'ונס, עורך המגזין בטקס שהתקיים במלון בולגרי בעיר והסתיים בהכרזה על פלומר. רשימת המועמדים לפרס, פורסמה בפברואר האחרון וכללה 7 מועמדות, כמו למשל מסעדת "לדברי" (Ledbury) בעלת 2 כוכבי המישלן והמיקום העשירי והיוקרתי במדריך סן פלגרינו 50 האחרון, המדרג מדי שנה את המסעדות הטובות בעולם.

(צילום: יחסי ציבור)

"כמובן שקיווינו לזכות, ועדיין – בהתחשב בכבוד הגדול להתברג לרשימה המצומצמת – זו הייתה הפתעה. גם לנו", אומר השף, תומר עמדי וצוחק.

בנימוקים לבחירת פלומר, הסבירו השופטים שעל אף שהאוכל בכל המסעדות יוצא דופן, האווירה במקום היא זו שהעניקה את נקודות הזכות הנוספות שהביאו לזכייתה. "יש משהו בזה של חבורה של ערסים בירושלים נותנים בראש לחבר'ה של הכסף הגדול בלונדון", אומר אסף גרניט, השף של "מחניודה", בסיפוק.

קאלט ירושלמי בלונדון

פלומר (ובעברית - שובך יונים) נפתחה לפני שנה בדיוק באיזור הסוהו שבלונדון. עמדי, הסו שף לשעבר של "מחניודה" והשף של "יודה'לה" הירושלמיות, נשלח לעמוד בראש המטבח, כאשר על הקונדיטוריה אמונה אישתו המוכשרת יעל ורדי, שפית הקינוחים של "מחניודה".

מי שביקר במסעדות בתקופה שהיה במטבח, זוכר בוודאי את השף הצעיר (30) מתופף במרץ עם מקלות תיפוף על הסירים ומשטחי העבודה במסעדה בשעות הלילה, להשתאות האורחים ולקולות מחיאות כפיים סוערות. קאלט ירושלמי שהפך לפנומן בזכות ולא בחסד.

תומר עמדי (צילום: נועם הוד)

המטבח בפלומר מתבסס על הטעמים המוכרים ועל המנות של "מחניודה": קובנייה פילה בקר, סלט פטוש, מעורב ירושלמי עם טוויסט, מנת הפולנטה המפורסמת, כמובן ועוד, אוכל ישראלי-ירושלמי, שעבר כאן אדפטציה ועידון לטובת הקהל האנגלי.

מלבד עמדי, מבשלים תכופות במסעדה הלונדונית השותפים גרניט, אורי נבון ויוסי גלעד, שמגיעים מדי מספר שבועות להתארח בחלל הקטן - 16 מקומות ישיבה בסך הכל על הבר ועוד 10 שולחנות בעיבורי המסעדה.

מקומות למסעדה יש להזמין כבר מעתה שבועות מראש, הודות לבאזז הרב שנהנית ממנו המסעדה מפתיחתה וגם הודות למחיר - 40-50 פאונד לארוחת ערב (250-300 שקלים), כחצי מזה שנהוג במסעדות האחרות שהתחרו על הפרס ברמתה של פלומר.

בימים אלו עובדים במחניודה על פתיחת מקום חדש בלונדון וכן על סניף נוסף של פלומר במזרח העיר, יחד עם השותפים האנגלים. עמדי עובד גם על ספר בישול ראשון באנגלית למסעדה, בהוצאת אוקטופוס. במקביל, בארץ השיקה המסעדה שירות קייטרינג, "אגריפס" שמו, שלראשונה יכלול אוכל כשר מהמסעדה ויעסיק את טבחיה באירועים פרטיים.

(צילום: תום להט)

במקביל, בדומה למחניודה, בשנה האחרונה רבים מכוכבי המטבח הישראלי ושפים בכירים בסצנה המקומית החלו לוטשים עיניים לעולם ולאירופה וארצות הברית בפרט. אייל שני פתח סניף של מסעדת "המזנון" בפריז, השף חיים כהן אמור לפתוח מסעדה במלון W הטרנדי באמסטרדם במהלך השנה (עליה ינצח בפועל השף המוכשר אוֹרי גלר) וגם השפים ירון שלו ("טוטו") ואחרים נמצאים במשא ומתן לפתוח מסעדות בניכר.

שפים ישראלים נוספים שנהנים מהצלחה מרשימה במסעדות שפתחו בחו"ל, מבלי להחזיק מקום קודם לכן בארץ, הם מייק סולומונוב ממסעדת "זהב" המדוברת בפילדלפיה שבארצות הברית וכמובן יותם אוטולנגי בלונדון.









